Diari Oficial de la Generalitat Valenciana


Sumari del DOGV 9887, del 08-07-2024 (2024/6720)

RESOLUCIÓ de 3 de juliol de 2024, de la Direcció General de Formació Professional, per al desenvolupament de l'Acord de 2 de juliol de 2004, entre la Conselleria d'Hisenda, Economia i Administració Pública i la Conselleria d'Educació, Universitats i Ocupació, i finalitzada la promoció 2023/2024, pel qual s'encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i s'atorga l'autorització administrativa per a impartir els cursos addicionals previstos en esta reglamentació als centres educatius públics dependents de la Conselleria que realitzen els ensenyaments de Formació Professional que permeten l'accés als carnets esmentats.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9887

Data del DOGV
:   08-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6720


Data del document
:   03-07-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 3 de juliol de 2024, de la Direcció General de Formació Professional, per al desenvolupament de l'Acord de 2 de juliol de 2004, entre la Conselleria d'Hisenda, Economia i Administració Pública i la Conselleria d'Educació, Universitats i Ocupació, i finalitzada la promoció 2023/2024, pel qual s'encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i s'atorga l'autorització administrativa per a impartir els cursos addicionals previstos en esta reglamentació als centres educatius públics dependents de la Conselleria que realitzen els ensenyaments de Formació Professional que permeten l'accés als carnets esmentats. [2024/6720]  
  
  
L'acord firmat el 2 de juliol de 2004 entre les actualment denominades Conselleria d'Innovació, Indústria, Comerç i Turisme i la Conselleria d'Educació, Universitats i Ocupació encomana a esta la gestió de determinades activitats relacionades amb l'obtenció de determinats carnets professionals establits per la normativa de seguretat industrial i atorga l'autorització administrativa per a impartir els cursos addicionals que pogueren estar previstos en esta reglamentació als centres educatius públics dependents de la Conselleria d'Educació, Universitats i Ocupació que realitzen els ensenyaments de Formació Professional que permeten l'accés als esmentats carnets.  
Amb l'entrada en vigor de la Llei 17/2009, de 23 de novembre, sobre el lliure accés a les activitats de servicis i el seu exercici, i la Llei 25/2009, de 22 de desembre, de modificació de diverses lleis per a la seua adaptació a la Llei 17/2009, que han transposat a l'ordenament jurídic espanyol la Directiva 2006/123/CE del Parlament Europeu i del Consell, de 12 de desembre de 2006, relativa als servicis en el mercat interior, i en desplegament de l'esmentada Llei 25/2009, es va publicar el Reial decret 560/2010, de 7 de maig, pel qual han sigut modificades diverses normes reglamentàries en matèria de seguretat industrial per a adequar-les a les esmentades normes legals, i introduir canvis substantius en relació amb les vies i els requisits que permeten l'accés a les diferents habilitacions professionals vigents fins llavors en l'esmentada matèria.  
D'entre estes modificacions, cal destacar la desaparició en algunes d'estes habilitacions dels suports físics que les acrediten (els denominats professionals), ja que únicament es manté en instal·lacions tèrmiques en edificis d'entre els que recollia l'Acord de 2 de juliol de 2004, que fins hui estaven expedint per a totes estes, la qual cosa suposa, naturalment, l'eliminació de requisits de superació d'un examen com a via d'accés a l'habilitació professional convenient per a l'exercici de l'activitat corresponent.  
Respecte a la prova relativa a l'obtenció del carnet d'instal·lador reparador frigorista (actualment denominat Frigorista Habilitat), com a conseqüència de l'entrada en vigor del Reial decret 138/2011, de 4 de febrer, pel qual s'aprova el Reglament de seguretat per a instal·lacions frigorífiques i les seues instruccions tècniques complementàries, es va suprimir l'esmentada prova perquè ha desaparegut la via d'accés mitjançant la superació d'examen per a l'obtenció d'esta condició professional en matèria de seguretat industrial.  
Vist que el passat 2 de gener de 2020 va entrar en vigor el Reial decret 552/2019, de 27 de setembre, pel qual s'aprova el Reglament de seguretat per a instal·lacions frigorífiques i les seues instruccions tècniques complementàries, i queda derogat el Reial decret 138/2011, de 4 de febrer.  
Per tot això, i de conformitat amb les competències atribuïdes en l'article 16.1 del Decret 136/2023, de 10 d'agost, del Consell, pel qual aprova el Reglament orgànic i funcional de la Conselleria d'Educació, Universitats i Ocupació i es crea la Direcció General de Formació Professional l'organització de la convocatòria de l'examen teoricopràctic per a la promoció de l'any acadèmic 2023/2024, previst en l'actual reglamentació de la seguretat industrial per a l'obtenció del carnet professional en instal·lacions tèrmiques d'edificis, en els centres docents públics dependents de la Conselleria d'Educació, Universitats i Ocupació, resolc dictar estes instruccions:  
  
Primera. Àmbit d'aplicació  
Durant l'any acadèmic 2023-2024 l'examen teoricopràctic per a l'obtenció del carnet professional en instal·lacions tèrmiques en edificis es podrà realitzar en els centres docents públics, amb alumnat matriculat en 2n curs del cicle formatiu de grau superior en Desenvolupament de Projectes d'Instal·lacions Tèrmiques i de Fluids, dependents de la Conselleria d'Educació, Universitats i Ocupació.  
  
Segona. Requisits de les persones candidates  
Per a l'admissió a la realització de l'examen en el corresponent Institut d'Educació Secundària (d'ara en avant, IES), la persona aspirant ha de reunir els requisits següents:  
a) Estar matriculat o matriculada en règim presencial en el mateix IES durant el curs 2023-2024 on ha d'haver aprovat i finalitzat els mòduls professionals que corresponen a la titulació de Tècnic/a Superior en Desenvolupament de Projectes d'Instal·lacions Tèrmiques i de Fluids, especificada en l'annex I d'esta resolució.  
b) Haver abonat l'oportuna taxa administrativa relativa als drets d'examen.  
  
Tercera. Presentació de sol·licituds i documentació acreditativa dels requisits  
Les persones que desitgen prendre part en este examen hauran d'emplenar la sol·licitud que apareix com a annex II d'esta resolució i presentar-la a l'IES on estiguen matriculats o matriculades en el 2n curs de l'esmentat cicle formatiu, durant el curs 2023-2024, amb la documentació següent:  
- En el cas de persones estrangeres que no siguen nacionals de la UE, targeta d'identitat d'estranger o visat d'estudis o targeta d'estudiant estranger, en vigor, amb fotocòpia del document per a ser acarada.  
  
- Justificant, degudament validat per qualsevol banc o entitat de crèdit de les que actuen com a entitats col·laboradores en la recaptació amb la Generalitat Valenciana, d'haver abonat l'oportuna taxa administrativa relativa als drets d'examen; el termini de presentació és des de la data en què es complisquen els requisits de l'anterior instrucció 2.a fins al 18 de juliol de 2024 inclusivament.  
L'import de 32,00 € corresponent als drets d'examen s'ingressarà en qualsevol banc o entitat de crèdit de les que actuen com a entitats col·laboradores en la recaptació amb la Generalitat Valenciana. La falta de justificació de l'abonament en el termini establit dels drets d'examen determinarà l'exclusió de la persona aspirant. L'imprés per al pagament de la taxa corresponent al procediment administratiu sol·licitat podrà ser emplenat i obtingut a través d'internet seguint la ruta d'enllaços següent:  
- Accedir a l'adreça electrònica http://atv.gva.es/va/tributos-impuestos-declaraciones-tasas-046-consindustria.  
- Triar l'opció 9800 - Taxa per activitats industrials i clicar en l'opció de «Confecció en línia i descàrrega de model»  
- Seleccionar en tipus de taxa «4.1. Sol·licitud presentació exàmens instal·lador» i la taxa «Sol·licitud  
presentació exàmens instal·lador». Posteriorment, al botó «Enviar».  
El sistema mostrarà per pantalla un formulari del model 046 que s'haurà d'emplenar; caldrà seguir la resta de passos que l'aplicació indica i imprimir-lo.  
Les formes i els llocs de pagament del rebut associat a la taxa també es troben en este lloc web.  
La direcció de cadascun dels IES, en col·laboració amb el departament didàctic de la família professional corresponent, facilitarà els impresos esmentats de sol·licitud i de pagament de la taxa escaient, així com el seu emplenament a l'alumnat interessat.  
En cas que no hi haja alumnat preinscrit, la direcció de cadascun dels IES en col·laboració amb el departament didàctic de la família professional ho posarà en coneixement de la inspecció educativa coordinadora de la corresponent direcció territorial d'Educació, Universitats i Ocupació, amb una anterioritat d'almenys un dia a la data de realització de l'examen, la qual haurà de comunicar-ho a l'Institut Valencià de Qualificacions Professionals de la Direcció General de Formació Professional.  
  
Quarta. Admissió de persones aspirants a realitzar el corresponent examen  
1. Per tal d'acreditar la seua personalitat, les persones aspirants que es presenten a l'examen teoricopràctic hauran de presentar el seu document nacional d'identitat o document oficial acreditatiu de la seua identitat. La persona que exercisca la presidència de la comissió avaluadora sol·licitarà a les persones aspirants que s'identifiquen abans d'accedir als llocs on es realitze l'examen teoricopràctic. En qualsevol moment durant la prova, les persones aspirants podran ser requerides perquè acrediten la seua persona pels membres de la comissió avaluadora o per membres pertanyents a la Conselleria d'Innovació, Indústria, Comerç i Turisme o de la Conselleria d'Educació, Universitats i Ocupació, que puguen haver sigut designats per a la supervisió de l'examen.  
  
2. La persona que presidisca la comissió avaluadora només permetrà l'accés a la realització del corresponent examen a aquelles persones aspirants que complisquen els requisits d'estar en possessió de la titulació acadèmica escaient, o en condicions d'obtindre-la, i haver abonat la taxa que pertoque. La direcció de l'IES posarà a la disposició de la corresponent comissió avaluadora els expedients acadèmics de les persones aspirants per a facilitar totes les dades que siguen necessàries.  
  
3. Queda totalment prohibit a l'alumnat l'entrada de qualsevol dispositiu electrònic a l'aula on vaja a realitzar-se l'examen.  
  
Quinta. Examen teoricopràctic  
1. Tant l'examen com els criteris de correcció seran remesos als IES examinadors per l'Institut Valencià de Qualificacions Professionals.  
  
2. Els coneixements exigibles en l'examen teoricopràctic són els que figuren en l'annex III de l'esmentat Acord de 2 de juliol de 2004, amb les modificacions introduïdes per la legislació que ha entrat en vigor amb posterioritat.  
3. Estructura de l'examen  
L'examen tindrà dos parts diferenciades: una teòrica i una altra pràctica.  
La part teòrica es formularà en formato test. Cada pregunta tindrà quatre respostes alternatives, de les quals només una és certa. Les preguntes inclouran de manera racional les diferents parts del programa objecte d'examen.  
La part pràctica es plantejarà en forma d'un o dos supòsits, consistents en l'anàlisi o disseny reglamentari d'una instal·lació inclosa en el camp del carnet/certificat acreditatiu al qual s'opta amb la prova.  
  
4. Qualificació de l'examen  
La qualificació final de l'examen s'expressarà en els termes d'apte o no apte. Per a aconseguir la qualificació d'apte, les persones aspirants hauran de superar per separat la part teòrica i la pràctica.  
Les preguntes tipus test de la part teòrica valdran totes igual i penalitzaran les respostes incorrectes, descomptant-se per cada tres preguntes respostes de manera errònia una contestació correcta, i es prorratejarà proporcionalment en cas que esta regla es verifique en forma fraccionada. La qualificació d'esta part teòrica de l'examen s'expressarà mitjançant l'escala numèrica de 0 a 10, i es considerarà superada quan s'obtinga una puntuació mínima de 5 punts (sobre 10).  
La puntuació total màxima de la part pràctica serà de 10 punts. La qualificació d'esta part pràctica de l'examen s'expressarà mitjançant l'escala numèrica de 0 a 10, i es considerarà superada quan s'obtinga una puntuació mínima de 5 punts (sobre 10).  
5. Material que poden utilitzar les persones aspirants en l'examen  
En la part teòrica no es permetrà l'ús de calculadora ni de cap material complementari. Serà anul·lat l'examen de les persones que incomplisquen esta norma.  
En la part pràctica es permetrà l'ús de calculadora no programable i de les disposicions reglamentàries objecte d'examen.  
6. Supervisió de l'examen  
En cada província la direcció territorial d'Educació, Universitats i Ocupació nomenarà un inspector o inspectora d'Educació per a supervisar el desenvolupament de l'examen i atendre les consultes que sobre este tema realitzen els IES.  
7. Comissió avaluadora  
El control de la realització i l'avaluació de l'examen estarà a càrrec de comissions avaluadores integrades per una presidència i dos vocals que seran membres del departament didàctic de la família professional corresponent. La presidència serà ocupada preferentment per la persona responsable del departament didàctic de la corresponent família professional de l'IES on es realitze l'examen i actuarà de secretari o secretària el o la vocal de menor edat. A proposta de la presidència, podran incorporar-se a la comissió avaluadora els i les vocals que es consideren oportuns, que, en tot cas, hauran de pertànyer al departament didàctic de la família professional corresponent.  
  
La direcció de l'IES on actue la comissió avaluadora corresponent designarà els seus membres.  
La comissió avaluadora tindrà, a més del control de la realització i l'avaluació de l'examen, les funcions següents:  
- Emplenar les actes d'avaluació segons el model de l'annex III d'esta resolució i publicació dels resultats en el tauler d'informació del corresponent IES.  
- Resoldre les reclamacions de qualificacions estimades incorrectes.  
- Informar, per mitjà de la presidència, la persona de la Inspecció que supervisa l'examen de les incidències rellevants que es produïsquen durant el seu desenvolupament així com remetre-li un informe sobre el resultat de les proves i de les observacions que pogueren ser rellevants per a futures actuacions.  
8. Procediment de reclamació  
Els resultats seran publicats en un termini màxim de tres dies hàbils després de la finalització de l'examen en el tauler d'informació del corresponent IES. Les persones aspirants podran presentar, sobre les qualificacions obtingudes, les reclamacions que consideren oportunes. Per a això hauran de seguir el procediment establit per l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
La presidència de la comissió avaluadora remetrà un informe a la persona corresponent de la Inspecció d'Educació sobre les reclamacions presentades, així com del seu resultat.  
9. Custòdia de les actes i els exàmens realitzats  
Les actes i els exàmens realitzats hauran de ser custodiats pels IES on s'hagen realitzat per un termini de cinc anys naturals.  
10. Calendari per a la realització de l'examen corresponent a la convocatòria de l'any acadèmic 2023/2024.  
El calendari per a la realització de l'examen corresponent a la convocatòria de l'any acadèmic 2023/2024 és l'establit en l'annex IV d'esta resolució.  
  
Sexta. Expedició del carnet professional d'instal·lacions tèrmiques en edificis  
Una vegada elevada a definitiva la corresponent llista d'aprovats, es procedirà segons la «Guia de gestió de carnets professionals» confeccionada a este efecte i que serà facilitada a la direcció dels centres educatius pertinents.  
Una vegada que la direcció de tots els corresponents centres educatius haja emplenat el tràmit anterior, la Direcció General de Formació Professional remetrà a la Conselleria d'Innovació, Indústria, Comerç i Turisme la relació d'alumnes que haja superat el corresponent examen.  
  
Si, transcorregut el termini de tres mesos, els alumnes o les alumnes que hagen superat el corresponent examen no han vist atesa la sol·licitud d'expedició del carnet professional d'instal·lacions tèrmiques en edificis, es posarà en coneixement de l'Institut Valencià de Qualificacions Professionals per a la seua tramitació davant de la Conselleria d'Innovació, Indústria, Comerç i Turisme.  
  
Sèptima. Reconeixement d'acreditació al professorat  
El professorat implicat rebrà un certificat per part de la secretaria del consell escolar del centre educatiu que acredite la seua participació com a component de la comissió avaluadora de l'examen teoricopràctic, amb la finalitat de poder sol·licitar la seua inscripció en el Registre de formació del professorat, d'acord amb el que s'establix en l'apartat e de l'article 29 de l'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives.  
  
Octava. Informació i seguiment  
Esta resolució haurà de ser publicada per la direcció de l'IES, segons l'Acord de 2 de juliol de 2004, en el seu tauler d'informació, perquè en prenguen coneixement les persones interessades. El servici d'Inspecció Educativa de les respectives direccions territorials d'Educació, Universitats i Ocupació realitzarà el seguiment del compliment d'esta resolució.  
  
DISPOSICIONS FINALS  
  
Primera  
Esta resolució tindrà efectes l'endemà de publicar-se en el Diari Oficial de la Generalitat Valenciana.  
  
Segona  
Contra esta resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació en el termini d'un mes a comptar des de l'endemà de la publicació en el Diari Oficial de la Generalitat Valenciana, de conformitat amb la Llei 35/2015, d'1 d'octubre, del procediment administratiu comú de les administracions públiques.  
  
València, 3 de juliol de 2024.- La directora general de Formació Professional: Marta Armendia Santos.